לקראת שינוי במדיניות? מפכ"ל המשטרה יוחנן דנינו הגיע היום (רביעי) לביקור בבית ספר בבית שמש ושם הביע גישה מפתיעה ביחס לשימוש בסמים קלים ואף קרא לבחינה מחדש של מדיניות הממשלה בנושא. זאת על רקע פניות של חברי כנסת אליו בבקשה לשינוי הגישה של המשטרה בסוגיה.



"יותר ויותר אזרחים רוצים ודורשים להתיר את השימוש בקנאביס", אמר המפכ"ל בבית הספר בראנקו וייס בעיר, שאליו הגיע עם ראש העיר משה אבוטבול. "מה העמדה של המשטרה היום? תתפלאו לשמוע. אני חושב שהגיע הזמן שמשטרת ישראל, יחד עם מדינת ישראל, תבדוק ותבחן את העמדה המסורתית שלהן. אני חושב שצריך לשבת וללמוד מה קרה בעולם הרחב".



כבר לפני יותר משנתיים הביע דנינו עמדה מרוככת לגבי מדיניות הממשלה. "אותי לא מעניין מי שמגלגל ג'וינט במרפסת בשכונה איקס", אמר המפכ"ל בריאיון לעיתון "ישראל היום".